《题惠山寺真赏亭流觞》
宋代·施大任

惠山山半有飞泉，甃石环亭泛酒船。只任源流自亭下，不缘机智得方圆。

夷犹小棹翻宾榻，零乱浮华出洞天。六月炎蒸应恋此，二松风韵更萧然。

江帆远渡疏林外，山鸟闲吟落照边。盛世正逢元祐日，清欢重继永和年。

萦心难效公垂咏，真赏尤知子美贤。我是林泉自由者，时时来作醉中仙。

作者简介：施大任（一○五一～一一二六），字和叟，初名天任，武进（今属江苏）人。神宗熙宁六年（一○七三）进士，调越州上虞县主簿。历真州军事推官，越州录事参军，知泰州海陵县，通判淄州、舒州，知南康军。后管勾衢州福唐观、台州崇道观，寻请老归。钦宗靖康元年卒，年七十六。事见葛胜仲《丹阳集》卷一二《朝议大夫施公墓志铭》。